เอสเอ็มอีพื้นที่มาบตาพุด หวั่น มาบตาพุดทำธุรกิจเจ๊ง
โพสต์ทูเดย์ &#8211; เอสเอ็มอีในพื้นที่มาบตาพุด หวั่นมาบตาพุดทำธุรกิจเจ๊ง โดยเฉพาะธุรกิจบ้านเช่า หอพัก เพราะมีลูกค้าส่วนใหญ่เป็นแรงงานจากโรงงาน
18 ธ.ค. 2552

โพสต์ทูเดย์ – เอสเอ็มอีในพื้นที่มาบตาพุด หวั่นมาบตาพุดทำธุรกิจเจ๊ง โดยเฉพาะธุรกิจบ้านเช่า หอพัก เพราะมีลูกค้าส่วนใหญ่เป็นแรงงานจากโรงงาน
   นายณัฐพล นิมมานพัชรินทร์ ผู้อำนวยการโครงการวิเคราะห์และเตือนภัยเอสเอ็มอีรายสาขา สำนักงานส่งเสริมวิสาหกิจขนาดกลางและขนาดย่อม (สสว.) เปิดเผยว่า จากการสำรวจความคิดเห็นของผู้ประกอบการขนาดกลางและขนาดย่อม (เอสเอ็มอี) ที่ทำธุรกิจอยู่ในบริเวณมาบตาพุด หรือในพื้นที่จงหวัดระยอง พบว่าส่วนใหญ่เป็นห่วงปัญหามาบตาพุดจะกระทบต่อการทำธุรกิจ และความเป็นอยู่ของเอสเอ็มอี เนื่องจากหากธุรกิจขนาดใหญ่ต้องหยุดชะงัก ธุรกิจต่อเนื่องของเอสเอ็มอี และลูกค้าส่วนหนึ่งต้องหายไปจากระบบ โดยเฉพาะธุรกิจบริการอสังหาริมทรัพย์ เช่น บ้านเช่า หอพัก อพาตเมนท์ เป็นต้น 
   ทั้งนี้ เนื่องจากผลกระทบดังกล่าวนอกจากจะส่งผลทางธุรกิจแล้ว ยังจะกระทบต่อความเป็นอยู่ของผู้ประกอบการด้วย เพราะธุรกิจส่วนใหญ่เป็นธุรกิจในครัวเรือน โดยเฉพาะธุรกิจบริการให้เช่าที่พัก ซึ่งเอสเอ็มอีลงทุนสร้างไปแล้ว และเป็นรายได้ทางเดียวของครอบครัว พึ่งพาลูกค้าจากแรงงานในโรงงานเพียงอย่างเดียว ไม่มีลูกค้าในพื้นที่ หากไม่มีลูกค้าจะทำให้ไม่มีรายได้มากินอยู่ด้วยเช่นเดียวกัน 
   “ผู้ประกอบการแสดงความเป็นห่วงว่าปัญหามาบตาพุดจะส่งผลกระทบต่อการทำธุรกิจ เช่น ธุรกิจบ้านเช่ากลัวว่าจะไม่มีลูกค้า หากโรงงานปิด แรงงานต้องตกงาน ซึ่งขณะนี้อาจจะยังไม่เห็นภาพที่ชัดเจน หรือประเมินได้ว่าจะทำให้รายได้หายไปเท่าไหร่ แต่เอสเอ็มอีคิดว่าจะกระทบอย่างแน่นอน” นายณัฐพล กล่าว
   ทั้งนี้ มีผู้ประกอบการในบริเวณดังกล่าวอยู่จำนวน 2.48 หมื่นกิจการ มีการจ้างงาน 1.7 แสนคน มีมูลค่ารายได้ที่เกิดขึ้น 5.5 หมื่นล้านบาทต่อปี โดยธุรกิจส่วนใหญ่เป็นธุรกิจภาคบริการ ได้แก่ การบริการโลจิสติกส์ หรือรถขนส่งสินค้า จำนวน 900 ราย  การบริการให้เช่าอสังหาริมทรัพย์ เช่น เช่าบ้าน อพาตเมนท์ แก่คนงานจำนวน 800 ราย โรงแรม ร้านอาหารจำนวน 1,800 ราย การบริการเสริมความงามในท้องถิ่น ร้านค้าปลีก-ค้าส่ง เป็นต้น 
   สำหรับความช่วยเหลือที่ผู้ประกอบการเอสเอ็มอีต้องการ คือให้รีบแก้ไขปัญหาให้เร็วที่สุด และต้องการความชัดเจนในเรื่องมาบตาพุด เนื่องจากจะส่งผลดีต่อธุรกิจในพื้นที่ด้วย ส่วนความช่วยเหลือโดยตรงต่อเอสเอ็มอีเองผู้ประกอบการส่วนใหญ่ตอบว่าไม่มีคำตอบ เพราะธุรกิจลงทุนไปแล้ว และไม่เห็นว่าจะช่วยเหลืออะไรได้ 
   ด้านผลกระทบจากมลพิษ ผู้ประกอบการส่วนใหญ่ไม่ได้รับผลกระทบเพราะเป็นธุรกิจภาคบริการ หรือภาคการผลิตอุตสาหกรรม แต่ถ้าเป็นภาคการเกษตรจะได้รับผลกระทบบ้าง